ไฟแนนซ์ทูเดย์
โดย...ช.ชดา
6 ก.ค. 2558

โดย...ช.ชดา
...หลังจากธนาคารไทยพาณิชย์ผ่านวิกฤตครั้งใหญ่เมื่อต้นปี ทำให้พนักงานธนาคารลุกขึ้นมาใช้โซเชียลมีเดียรวมพลังกันชี้แจงข้อเท็จจริง ล่าสุดแห่แชร์สถาบันการศึกษาของพนักงานที่ทำงานอยู่ในขณะนี้ ทำให้ดราม่าเรื่องรับสมัครพนักงานตำแหน่งที่ปรึกษาทางการเงิน แบบระบุสถาบันการศึกษา จบลงด้วยดี โดยมี ญนน์ โภคทรัพย์ กรรมการผู้จัดการ ไปชี้แจงและขออภัยที่ทำให้หลายสถาบันการศึกษาเข้าใจผิดและไม่สบายใจจนอยากเลิกใช้บริการธนาคาร
...ทางด้านธนาคารออมสินยุคใหม่โหมปรับปรุงภาพลักษณ์และบริการยกใหญ่ ล่าสุดได้ว่าจ้าง ศศินทร์ เก็บข้อมูลและวิจัยความพึงพอใจของลูกค้าที่มีต่อธนาคาร เพื่อนำมาแก้ไขปรับให้ถูกใจลูกค้ามากยิ่งขึ้น ในภาคทำธุรกิจธนาคารก็ทำไป แต่มิติของการเป็นธนาคารเพื่อประชาชนเพื่อสังคมพักหลังดูน้อยไปนิด เรื่องนี้อาจจะต้องบาลานซ์กันให้ดีๆ
สัปดาห์ที่แล้วเจอซูเปอร์บอร์ด บรรยง พงษ์พานิช บอกให้ฟังว่า ในช่วง 7-8 ปี แบงก์รัฐนั้นเติบโตอย่างก้าวกระโดดทั้งสินทรัพย์และกำไร มาจากการเป็นมือไม้ของรัฐบาลไปปล่อยกู้ หรือทำโครงการอย่างอื่นขาดทุนรัฐบาลก็ชดเชยให้ บางแบงก์ยังบริหารเจ๊ง บางแบงก์ไม่มีน้ำใจจะช่วยเหลือสังคมบ้างเลย อันนี้ ช.ชดา เห็นด้วย
...เจอนายแบงก์ 2 คนที่พูดตรงกันในเรื่องของบัตรเครดิตว่า ไม่สนับสนุนให้คนชั้นกลางและชั้นล่างใช้กัน เพราะไม่ใช่ผลิตภัณฑ์สำหรับรายย่อย หนึ่งคือ อรนุช อภิศักดิ์ศิริกุล ประธานเจ้าหน้าที่บริหารกลุ่มทิสโก้ และ จิรวัฒน์ สุภรณ์ไพบูลย์ รองกรรมการผู้จัดการ ธนาคารกสิกรไทย ที่เห็นว่าบัตรเครดิตเป็นตัวการของหนี้ครัวเรือน ผู้ที่ควรจะใช้บัตรเครดิตควรเป็นผู้มีรายได้สูง ส่วนคนระดับกลางและระดับล่างใช้บัตรเดบิตจะดีกว่า จะทำให้มีวินัยในการใช้จ่ายขึ้นมาก
*รอลุ้นจนเลิกลุ้นกันไปแล้ว สัปดาห์นี้ สมหมาย ภาษี รมว.คลัง จะส่งชื่อคู่ชิงผู้ว่าการแบงก์ชาติคนใหม่ ศุภวุฒิ สายเชื้อ และ วิรไท สันติประภพ เข้าสู่การประชุมคณะรัฐมนตรีแน่นอน คาดว่าโผคงไม่พลิก